KIRJALLINEN KYSYMYS E-0121/00

esittäjä(t): Ioannis Souladakis (PSE) komissiolle

(27. tammikuuta 2000)

Aihe: EU:n ja Etelä-Afrikan välisen kauppaa koskevan sopimuksen rikkominen

Se, että Etelä-Afrikka itsepintaisesti käyttää alkoholijuomistaan Kreikan ja Italian vastaavien juomien suojeltuja ouzo ja grappa-nimityksiä tekee EU:n ja edellä mainitun maan välillä äskettäin tehdystä vapaakauppaa koskevasta sopimuksesta kiistanalaisen. Tämä Etelä-Afrikan käytös synnyttää ongelmia osapuolten välisessä lähentymisessä, erityisesti apartheid-politiikan ja maan vuosikymmeniä kestäneen kansainvälisen eristyneisyyden lakattua.

On suotavampaa ehkäistä jo ennen EU:n ja kolmansien maiden välisten sopimusten tekemistä se, että tällaisten sopimusten määräyksiä kierretään ja tästä kärsivät unionin jäsenvaltioiden tiettyjen tuottajaryhmien edut. Kun otetaan huomioon, että vastaavien kolmansien maiden kanssa tehtyjen sopimusten lukumäärä on suuri, Euroopan unionin toimivaltaisten elinten on ryhdyttävä kulloinkin välttämättömiin varotoimiin sen vaaran välttämiseksi, että suurempaa määrää suojeltuja tuotteita väärennetään.

Ottaako komissio huomioon EU:n suojeltujen tuotenimitysten suojelemisen tehdessään sopimuksia vapaakaupasta ja mitä keinoja sillä on käytettävissään tässä nimenomaisessa tapauksessa ouzon ja grappan tuottajien suojelemiseksi kyseisten nimitysten väärentämiseltä Etelä-Afrikassa?

Poul Nielsonin komission puolesta antama vastaus

(8. maaliskuuta 2000)

Yhteisön ja sen ulkopuolisten maiden vapaakauppasopimuksilla pyritään ensi sijassa poistamaan kaupan esteet sopimuspuolten väliltä käytännöllisesti katsoen kaikessa kaupassa. Sopimuksissa käsitellään myös muita kauppaan liittyviä aloja kuten teollis- ja tekijänoikeuksien suojaa. Näin on tehty myös yhteisön ja Etelä-Afrikan sopimuksessa.

Neuvosto seurasi koko ajan tarkkaan kauppaa, kehitystä ja yhteistyötä koskevan sopimuksen neuvotteluita maaliskuussa 1996 antamiensa neuvotteluvaltuuksien mukaisesti. Jäsenvaltiot tukivat yksimielisesti neuvottelujen tuloksena syntynyttä sopimusta Berliinissä maaliskuussa 1999 kokoontuneessa Eurooppa-neuvostossa samoin kuin heinäkuussa 1999, jolloin neuvosto päätti sopimuksen väliaikaisesta soveltamisesta. Euroopan parlamentti antoi sopimuksesta puoltavan lausuntonsa lokakuussa 1999.

Alkoholijuomien nimisuojasta todettakoon, että kreikkalaisen ouzon ja italialaisen grapan nimillä on täysi suoja yhteisön alueella(1). Yhteisön ulkopuolisten maiden tuotteita ei näin ollen voida tuoda yhteisön alueelle ja pitää kaupan yhteisön alueella näillä nimillä. Monenvälisellä tasolla kyseisillä tuotteilla ei tällä hetkellä ole teollis- ja tekijänoikeuksien kauppaan liittyvistä näkökohdista tehdyn sopimuksen suojaa. Yhteisö pyrkii kuitenkin kahdenvälisillä ja monenvälisillä sopimuksilla turvaamaan kyseisten nimien suojan yhteisön ulkopuolisten maiden markkinoilla. Useat yhteisön ulkopuoliset maat, myös Etelä-Afrikka, vastustavat nimien suojelua. Yhteisön Meksikon ja Sveitsin kanssa tekemissä kahdenvälisissä sopimuksissa on kuitenkin nimien suojan takaavat määräykset. Parhaillaan neuvotellaan samankaltaisista sopimuksista unionin jäsenyyttä hakeneiden maiden ja niiden naapurimaiden sekä Kanadan kanssa.

Etelä-Afrikan kanssa tehtyyn, lokakuussa 1999 allekirjoitettuun kauppaa, kehitystä ja yhteistyötä koskevaan sopimukseen sisältyy erityinen maininta portviinin ja sherryn maantieteellisten merkintöjen suojelusta, joka perustuu monenväliseen sopimukseen teollis- ja tekijänoikeuksien kauppaan liittyvistä näkökohdista(2). Kauppaa, kehitystä ja yhteistyötä koskevan sopimuksen mukaan kuitenkin perinteisten alkoholijuomien nimien kuten grapan ja ouzon nimien suojasta olisi sovittava erillisessä viinejä ja alkoholijuomia koskevassa sopimuksessa, josta on neuvoteltu Etelä-Afrikan kanssa kolmen vuoden ajan. Tämä erillinen sopimus kuului alun perin laajempaa sopimusta koskeviin neuvotteluvaltuuksiin, jotka komissiolle annettiin vuonna 1996. Komission neuvottelijat ovat määrätietoisesti pitäytyneet yhteisön vakiintuneessa kannassa asian suhteen.

Etelä-Afrikan hallitus hyväksyi helmikuussa 2000 yhteisön ehdotuksen ouzon ja muiden yhteisön tuottamien perinteisten alkoholijuomien nimien(3) suojelusta viiden vuoden siirtymäajan kuluttua. Lisäksi Etelä-Afrikan kanssa on sovittu, että virallisia neuvotteluja viinejä ja alkoholijuomia koskevasta sopimuksesta jatketaan maaliskuussa 2000, jotta ne voitaisiin saada päätökseen 1. kesäkuuta 2000 mennessä ja sopimus voisi tulla voimaan 1. syyskuuta 2000.

(1) Ks. tislattujen alkoholijuomien määritelmää, kuvausta ja esittelyä koskevista yleisistä säännöistä 29 päivänä toukokuuta 1989 annettu neuvoston asetus (ETY) N:o 1576/89 (EYVL L 160, 12.6.1989).

(2) Euroopan yhteisön ja sen jäsenvaltioiden sekä Etelä-Afrikan tasavallan välisen kauppaa, kehitystä ja yhteistyötä koskevan sopimuksen väliaikaisesta soveltamisesta 29 päivänä heinäkuuta 1999 tehdyn neuvoston päätöksen 1999/753/EY liite X (EYVL L 311, 4.12.1999).

(3) Grappa, Korn, Kornbrand, Pacharán, Jägertee.